Predkladacia správa

Ministerstvo pôdohospodárstva a rozvoja vidieka SR predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 152/1995 Z. z. o potravinách  v znení neskorších predpisov (ďalej len „návrh zákona“). Návrh zákona sa predkladá na základe vlastnej iniciatívy.
Účelom návrhu zákona je doplnenie splnomocnenia na vydanie vyhlášky o označovaní potravín dobrovoľnými údajmi, napríklad o zložení a pôvode (slovenská potravina) a ich používanie na účely propagácie a marketingu.
Ďalším účelom návrhu zákona je zavedenie opatrení, na základe ktorých sa uľahčí a zjednoduší vykonateľnosť poskytovania informácií o percentuálnom podiele predaja potravín vyrobených v Slovenskej republike podľa obratu na potravinách z celkovej ponuky predávaných potravín (ďalej len „informácia“) a zverejňovania zoznamu prevádzkovateľov s týmto percentuálnym podielom (ďalej len „zoznam“). 
Návrh zákona upravuje predovšetkým niektoré nejasnosti a nepresnosti zákona č. 152/1995 Z. z. o potravinách v znení neskorších predpisov (ďalej len „zákon“)  o povinnostiach prevádzkovateľa a ministerstva pri predkladaní informácií a zverejňovaní zoznamu. Podľa súčasných § 12a), § 28 ods. 2, písm. q) a r) a § 30a) ods. 2 zákona boli pri ich aplikácii identifikované problémy, ktoré sú uvedené vo všeobecnej časti dôvodovej správy.
Úpravou zverejňovania zoznamu len za vlastné prevádzky spolu sa predchádza zverejňovaniu zoznamu iných prevádzkovateľov. Takto bude mať konečný spotrebiteľ jasnejší prehľad o podiele predaja potravín vyrobených v Slovenskej republike podľa obratu na potravinách z celkovej ponuky predávaných potravín a to v členení podľa jednotlivých odborov potravinárskeho priemyslu, toho ktorého prevádzkovateľa.
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie. 
Navrhovaná právna úprava bude mať pozitívny vplyv na na príjmovú časť štátneho rozpočtu, ktorý však nie je možné presnejšie kvantifikovať. Návrh nebude mať , dopad na rozpočty obcí alebo rozpočty vyšších územných celkov. Materiál nemá vplyv na životné prostredie, ani sociálne vplyvy. Materiál má pozitívny vplyv na podnikateľské prostredie, nakoľko presnejším definovaním povinných subjektov dôjde k vyňatiu určitých osôb z povinnosti zasielať a zverejňovať výkaz, čím dôjde k zníženiu ich administratívneho zaťaženia. Návrh má pozitívny dopad na informatizáciu spoločnosti, z dôvodu zverejňovania vzoru polročného výkazu a zoznamu prevádzkovateľov na webovom sídle ministerstva, čím sa zavádzajú nové elektronické služby.
Predložený návrh bol predmetom pripomienkového konania, ktorého výsledky sú uvedené vo vyhodnotení pripomienkového konania. Materiál sa na rokovanie predkladá s rozpormi s COOP Jednota Slovensko, Republikovou úniou zamestnávateľov a Zväzom obchodu a cestovného ruchu SR v otázkach výšky pokút za porušenie zákona, obsahu, periodicity ako aj spôsobu zverejňovania polročného výkazu.